**Извештај од**

**спроведени консултации со јавноста за предлог на уредбата за изменување и дополнување на уредбата за гранични вредности за нивоа и видови на загадувачки супстанции во амбиентниот воздух и прагови за алармирање, рокови за постигнување на граничните вредости, маргини за толеранција за гранична вредност, целни вредности и долгорочни цели**

Текстот на предлог уредбата беше објавен на веб страната на Министерството за животна средина и просторно планирање на 31.03.2017 година.

По објавата на уредбата беа доставени предлози, коментари и забелешки од:

* Стојче Димов;
* Димитар Дочовски;
* 13 Граѓански организации (Граѓански иницијативи „О2 коалиција за чист воздух“, „Воздух сега“, „Ние сме Карпош 4“, „Стоп на загадувањето“, „Мајка и дете“, „Скопје смог аларм“, „Спас за Водно“, „Куманово бара чист воздух“, „Скопје бара чист воздух“, „Охрид СОС“, Здружение прва детска амбасада „МЕЃАШИ“, Еколошко здружение – Движење ЕКО ГЕРИЛА – Тетово, Здружение за развој и активно делување и потикнување на граѓански сектор за нас се работи – Битола и Здружение за заштита на животните и животната средина Е.Д.Е.Н) и
* Центар за истражување и информирање за животна средина „Еко – свест“.

Доставените предлози подетално се прикажани во табелата дадена во прилогот кој е составен дел на овој извештај.

На 26 април 2017 година беше одржана работна средба со граѓанските организации (За нас се работи Воздух Сега! Фронт 21/42, Стоп на загадувањето , Детска амбасада Меѓаши Ние сме Карпош 4, Е.Д.Е.Н Охрид СОС ,Спас за Водно, Еко Герила, Еко-свест) на која се дискутираа предлозите за измените на уредбата.

На 10 Мај 2017 година беше одржан состанок на Интерсекторската работна група (стар состав) на која се дискутираа предложените измени на уредбата.

Врз основа на претходно одржаните состаноци, а притоа земајќи ја во предвид загриженоста на граѓанскиот сектор, но исто така и можностите на централната и локална власт соодветно да применуваат краткорочни мерки за подобрување на квалитетот на воздух, во соработка со претставниците на Интерсекторската работна група (стар состав), беше договорено првичниот предлог на уредбата на МЖСПП да се корегира, односно вредностите на праговите за информирање и алармирање да се намалат за 50 g/m3, при што условите за стабилна метеоролошка состојба и број на мониторинг станици да бидат допрецизирани.

Во таа насока, во предлог уредбата во согласност со УХМР во член 2 во став (1) внесена е нова точка 7 дефиниција за „стабилна временска состојба“.

Во условите за надминување на прагот за алармирање и прагот за информирање направено е допрецизирање за бројот на станици во град Скопје.

Новиот предлог праг за информирање и праг за алармирање за PM10 e:

|  |  |  |
| --- | --- | --- |
| **Праг на информирање** | 100 g/m3 | 2 последователни денови |
| **Праг на алармирање** | 200 g/m3 со годишно намалување и достигнување на вредност 150 g/m3 во 2022 година | 2 последователни денови |

На 9 Ноември 2017 година на состанокот на Интерсекторската работна група (нов состав) во кој членуваат претставници на граѓански организации беше презентиран корегираниот предлог.

Предлозите од невладиниот сектор за прагот на информирање за РМ10 да биде да биде 2 последователни денови со среднодневна концентрација поголема од 75 μg/m3 и прагот на алармирање за РМ10 да биде 2 последователни денови со среднодневна концентрација поголема од 100 μg/m3 се неприфатливи од причини што понатамошно корегирање и намалување на праговите би значело дека алармантната состојба би траела скоро цела грејна сезона што би резултирало со потреба за реорганизирање на секојдневните активности во градот, а истите би имале огромни фискални импликации. Дополнително, согласно искуствата од другите држави спроведувањето на краткорочните мерки (рестрикции во сообраќај (пар-непар), бесплатен транспорт и сл. мерки) нема да доведе до драстично намалување на концентрациите на PM10, особено при појава на стабилна метеоролошка состојба.

Исто така, потребно e да се потенцира дека појавата на високите концентрации на PM10 особено во зимскиот период, неможе да се реши само со спроведување на краткорочните мерки, туку истовремено е потребно интензивирање на процесот на спроведување на среднорочните и долгорочните мерки кои се дефинирани во Националниот план за заштита на квалитетот на амбиентниот воздух и Плановите за квалитет на воздух

(<http://air.moepp.gov.mk/?page_id=296>).

Министерство за животна средина и просторно планирање

Прилог

|  |  |  |  |
| --- | --- | --- | --- |
| **Доставени предлози, коментари и забелешки на предлог уредбата за изменување и дополнување на уредбата за гранични вредности за нивоа и видови на загадувачки супстанции во амбиентниот воздух и прагови за алармирање, рокови за постигнување на граничните вредости, маргини за толеранција за гранична вредност, целни вредности и долгорочни цели** | | | |
| Бр. | **Лица од кои се доставени предлози, коментари и забелешки** | **Забелешка** | **Предлог** |
| 1. | Стојче Димов | * Доставено мислење по е-маил на 05.04.2017 година | * Праговите на информирање да се симнат на вредноста која е воспоставена како максимална дозволена од Европската Унија, додека праговите на алармирање да бидат за 20% поголеми од праговите на информирање. Да нема никакви маргини на толеранција. * Во однос на условите кога праговите се сметаат за надминати, периодот од два дена е во ред, но без условот за прогнозата. Исто така, услов за надминување треба да бидат прагови измерени на најмалку 25% од мерните места кои даваат податоци. * Исто би требало да се размисли за мерки доколку и само една мерна станица враќа загадување над дозволеното, * Однапред да се предложат мерки кои по автоматизам би се активирале доколку се надмине прагот на алармирање * Да се воведе уште еден праг (на пример праг на екстремно загадување, кога загадувањето е 2-3 пати над дозволеното), и заедно со тој праг подрастични мерки кои би морале локалните но и државните органи да ги применат за да може загадувањето што е можно побргу да се намали под дозволеното. |
| 2. | Димитар Дочовски | * Доставено мислење по е-маил на 04.04.2017 година | * Да се одобри продолжување на рокот за доставување на забелешки |
| 3. | Граѓански организации (13)   * Граѓански иницијативи „О2 коалиција за чист воздух“, „Воздух сега“, „Ние сме Карпош 4“, „Стоп на загадувањето“, „Мајка и дете“, „Скопје смог аларм“, „Спас за Водно“, „Куманово бара чист воздух“, „Скопје бара чист воздух“, „Охрид СОС“, * Здружение прва детска амбасада „МЕЃАШИ“, * Еколошко здружение – Движење ЕКО ГЕРИЛА – Тетово, * Здружение за развој и активно делување и потикнување на граѓански сектор ЗА НАС СЕ РАБОТИ – Битола и * Здружение за заштита на животните и животната средина Е.Д.Е.Н | * Доставено мислење со архивски број 10-1936/1 од 06.04.2017 * Доставено мислење (дополнителни забелешки) со архивски број 10-1936/2 од 05.05.2017 година | * Прагот на информирање за РМ10 да биде да биде 2 последователни денови со среднодневна концентрација поголема од 50 μg/m3 * Прагот на алармирање за РМ10 да биде да биде 2 последователни денови со среднодневна концентрација поголема од 70 μg/m3 * Неприфатливи се условите на исполнување на прагот односно стабилна временска состојба и број на станици на кој е измерен прагот. |
| 4.. | Центар за истражување и информирање за животна средина „Еко – свест“. | Допис до МЖСПП доставена по е-маил на 06.04.2017 година | * Да се додефенира член 3 од Уредбата од причини што вака како што е дефиниран остава простор за различно толкување од страна на различни чинители и затоа потребно е да се дообјасни и додефинира првиот услов за надминување на прагот за алармирање и информирање што се однесува на таканаречената „стабилна временска состојба“. * Намалување на прагот за информирање за РМ10 и тоа од 150 μg/m3 за 24 часа на 100 μg/m3 за 24 часа. Додека прагот за алармирање за РМ10 да се постави на 70 μg/m3 за 24 часа, наместо предложените 200 μg/m3. |
| 5. | Граѓански организации (13)   * Ѓраѓански иницијативи "Стоп на загадувањето", "ВОЗДУХ СЕГА", "НИЕ СМЕ КАРПОШ 4“, "Охрид ЅОЅ", "Levizja Nena dhe Femija - Tetove / Мајка и дете - Тетово", "Скопје Смог Аларм", "Спас за Водно", "Куманово бара чист воздух / Kumanova kerkon ajer te pastert", "O2 Коалиција за чист воздух" * Здружение за развој и активно делување и поттикнување на граѓанскиот сектор ЗА НАС СЕ РАБОТИ - Битола * Здружение Прва детска амбасада во светот МЕЃАШИ - Скопје * Еколошко здружение - Движење ECO GUERILLA - Tetove / ЕКО ГЕРИЛА - Тетово * Здружение за заштита на животните и животната средина Е.Д.Е.Н. | Барања за итни чекори за подобрување на состојбата со  животната средина во РМ со акцент на загадениот воздух и почва, доставено до Влада на Република Македонија и до кабинет на министер за животна средина и просторно планирање на 09.11.2017 година | * Промена на прагот на информирање и алармирање за PM10. Истиот не смее да биде поголем од тој на Унгарија, членка на ЕУ, која има блиска стапка на смртност поради аерозагадувањето со нашата. Нивниот праг за информирање за PM10 е 75 μg/m3, 2 дена по ред, а на алармирање 100 μg/m3, 2 дена по ред. * Бришење на предложените услови за надминување на прагот |